Влада на Република Северна Македонија

Министерство за животна средина и просторно планирање

Предлог на Закон

за изменување и дополнување на Законот за заштита

од бучава во животната средина

Скопје, Октомври 2019 година

В О В Е Д

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

 Во Законот за заштита од бучава во животната средина се уредуваат управувањето со и заштитата од бучава во животната средина.

 Во овој закон се уредува и прекршочната постапка и соодветно се пропишани глоби за физички и правни лица кои не постапуваат согласно одредбите на законот. Во Република Северна Македонија општиот закон со кој се уредува прекршочната постапка е Законот за прекршоците. Во мај 2019 година беше донесен нов Закон за прекршоците со кој се определуваат општите услови за пропишување на прекршоци и прекршочни санкции, општите услови за утврдување на прекршочна одговорност за изрекување и извршување на прекршочни санкции и се пропишува прекршочна постапка што ја водат судовите и прекршочните органи.

 Во Законот за прекршоците беше утврдено дека во рок од 6 месеци треба со него да се усогласат сите материјални закони кои содржат прекршочни одредби. Следствено на тоа се јави потребата да се извршат измени во одредбите со кои се уредуваат прекршоците утврдени во Законот за заштита од бучава во животната средина.

Измени и дополнувања се направени и во инспекциските одредби со цел нивно усогласување со новиот Закон за инспекциски надзор. Се воведува опомената наместо едукацијата како инспекциска мерка, како и бришат одредбите во Законот кои се веќе регулирани со Законот за инспекциски надзор.

II. ЦЕЛИ, НАЧЕЛА И ОСНОВНИ РЕШЕНИЈА

Целите кои што се очекува да бидат постигнати со донесувањето на Законот за изменување и дополнување на Законот за заштита од бучава во животната средина е усогласување на Законот за заштита од бучава во животната средина со прекршочните одредби во Законот за прекршоците и инспекциските одредби од Законот за инспекциски надзор, односно хармонизација на правниот систем.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Измените и дополнувањата на Законот за заштита од бучава во животната средина нема да има финансиски импликации врз буџетот и другите јавни финансиски средства.

IV.ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на предложените измени и дополнувања на Законот за заштита од бучава во животната средина не е потребно обезбедување на финансиски средства и истиот не повлекува материјални обврски за одделни субјекти.

Закон за изменување и дополнување на Законот за заштита

од бучава во животната средина

Член 1

Во Законот за заштита од бучава во животната средина („Службен весник на Република Македонија” број 79/07, 124/10, 47/11, 163/13 и 146/15) членот 46 се брише.

Член 2

Насловот и членот 51 – а се менува и гласи:

„Опомена

(1) Доколку при вршењето на инспекцискиот надзор државниот инспектор за животна средина, односно овластениот инспектор за животна средина, односно друг орган на државната управа кој го извршил инспекцискиот надзор, утврди дека е сторена неправилност од членот 57 став (1) точки 3, 5, 6, 8 и 9 на овој закон за прв пат, со записник ќе ги констатира утврдените неправилности и со решение ќе изрече опомена и ќе определи рок во кој субјектот на инспекциски надзор е должен да ги отстрани неправилностите утврдени со записник.

(2) Државниот инспекторат за животна средина води единствена евиденција за изречени опомени.

(3) Формата и содржината на евиденцијата на изречените опомени ја утврдува Директорот на Државниот инспекторат за животна средина.“

Член 3

Членот 51 – б се брише.

Член 4

Членот 52 – а се брише.

Член 5

Во членот 56 во ставот (1) зборовите „500 евра во денарска противвредност“ се заменуваат со зборовите „100 до 200 евра во денарска противвредност за микро трговци, од 200 до 300 евра во денарска противвредност за мали трговци, од 300 до 400 евра во денарска противвредност за средни трговци и од 400 до 500 евра во денарска противвредност за големи трговци“, а по зборот „односно“ се додаваат зборовите „200 евра во денарска противвредност за“.

Ставот (2) се менува и гласи:

„Глоба во износ од 50 евра во денарска противвредност кај микро трговци, 75 евра во денарска противвредност кај мали трговци, 100 евра во денарска противвредност кај средни трговци и 125 евра во денарска противвредност кај големи трговци ќе му се изрече на одговорното лице во правното лице за дејствијата од став (1) на овој член.“

Ставовите (5), (6) и (7) се бришат.

Член 6

Во членот 57 во ставот (1) зборовите „3.000 евра во денарска противвредност“ се заменуваат со зборовите: „2.000 до 2.500 евра во денарска противвредност за микро трговци, од 2.500 до 3.000 евра во денарска противвредност за мали трговци, од 3.000 до 3.500 евра во денарска противвредност за средни трговци и од 3.500 до 4.000 евра во денарска противвредност за големи трговци“, а по зборот „односно“ се додаваат зборовите „750 евра во денарска противвредност за“.

Ставот (2) се менува и гласи:

„Глоба во износ од 200 евра во денарска противвредност кај микро трговци, 300 евра во денарска противвредност кај мали трговци, 400 евра во денарска противвредност кај средни трговци и 500 евра во денарска противвредност кај големи трговци ќе му се изрече на одговорното лице во правното лице за дејствијата од став (1) на овој член.“

Во ставот (3) зборовите „300 до“ се бришат.

Ставот (4) се менува и гласи:

„Надлежен орган за изрекување на прекршоците од став (1) и (2) од овој член е надлежниот суд.“

По ставот (4) се додава нов став (5) кој гласи:

 „(5) Надлежен орган за изрекување на прекршоците од став (3) од овој член е Прекршочната комисија формирана согласно со Законот за животната средина“.

Член 7

Во членот 58 во ставот (1) зборовите „20.000 евра во денарска противвредност“ се заменуваат со зборовите „2.500 до 3.000 евра во денарска противвредност за микро трговци, од 3.000 до 5.000 евра во денарска противвредност за мали трговци, од 5.000 до 10.000 евра во денарска противвредност за средни трговци и од 10.000 до 20.000 евра во денарска противвредност за големи трговци“, а по зборот „односно“ се додаваат зборовите „750 евра во денарска противвредност за“ .

Ставот (2) се менува и гласи:

„Глоба во износ од 1.000 евра во денарска противвредност кај микро трговци и трговци поединци, 1.200 евра во денарска противвредност кај мали трговци, 1.400 евра во денарска противвредност кај средни трговци и 1.500 евра во денарска противвредност кај големи трговци, ќе му се изрече на одговорното лице во правното лице за дејствијата во ставот (1)“.

Член 8

Во членот 59 во ставот (3) по зборот „средина“ се додаваат зборовите „и Законот за прекршоците“.

Член 9

Во членот 60 по зборот „средина“ се додаваат зборовите „и Законот за прекршоците“.

Член 10

Овој закон влегува во сила осмиот ден од денот на објавувањето во "Службен весник на Република Северна Македонија".

ОБРАЗЛОЖЕНИЕ НА ПРЕДЛОГ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЗАШТИТА ОД БУЧАВА ВО ЖИВОТНАТА СРЕДИНА

Предложените измени и дополнувања на Законот за заштита од бучава во животната средина ги уредуваат прекршочните одредби, кои ќе бидат во согласност со новата национална прекршочна политика. Распонот на глобите е изразен во рамките на предвидената можност за изрекување на трикратен износ од општите глоби согласно Законот за прекршоците. Со тоа ќе се овозможи изрекувањето на глобите, водењето на прекршочната постапка и нивната наплата.

Покрај тоа, со сразмерното утврдување на износот на глобата, ќе се овозможи правична наплата, додека истовремено се обезбедува превентивниот ефект на казните.

Со Законот за изменување и дополнување на Законот за заштита од бучава во животната средина се предлагаат измени и дополнувања во членовите 56, 57, 58. 59 и 60 во насока на утврдување на нови износи на глоби за прекршоците сторени од страна на физички и правни лица согласно лимитите предвидени во Законот за прекршоците (,,Службен весник на Република Северна Македонија“ бр. 96/19).

Измени и дополнувања се направени и во делот на инспекциските одредби со цел нивно усогласување со новиот Закон за инспекциски надзор и можноста за изрекување на инспекциската мерка опомена. Со законот се бришат одредбите 46 , 51 – б и 52 – а од Законот заради усогласување со одредбите од Законот за инспекциски надзор кои веќе ја уредуваат оваа материја.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените решенија со овој Предлог закон, меѓусебно се поврзани и се надополнуваат.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Измените и дополнувањата на Законот за заштита од бучава во животната средина ќе воспостават воедначена прекршочна политика, со која ќе се оствари превентивната улога на казните, со цел заштита на животната средина. Пропорционалната казнена политика овозможува спроведување на материјалниот закон и наплата на глобите во случај на сторување на прекршок.

**Одредби кои се менуваат и дополнуваат во Законот за заштита од бучава во животната средина**

Член 46

Асистенција при инспекциски надзор

Државните инспектори за животна средина и овластените инспектори за животна средина при преземањето на активности за вршење на инспекциски надзор во областа на заштитата од бучава, можат да побараат соработка од претставници на органот на државната управа надлежен за вршење на работите од областа на внатрешните работи.

**Член 51-а**

**Постапка за едукација**

(1) Доколку при вршењето на инспекцискиот надзор државниот инспектор за животна средина, односно овластениот инспектор за животна средина, односно друг орган на државната управа кој го извршил инспекцискиот надзор, утврди дека е сторена неправилност од членот 57 став (1) точки 3, 5, 6, 8 и 9 на овој закон, e должен да состави записник во кој ќе ја утврди сторената неправилност со укажување за отстранување на утврдената неправилност во определен рок и со истовремено врачување на покана за едукација на лицето или субјектот каде што е утврдена неправилноста при вршењето на инспекцискиот надзор.

(2) Формата и содржината на поканата за едукација, како и начинот на спроведување на едукацијата ги пропишува министерот кој раководи со органот на државната управа надлежен за вршење на работите од областа на животната средина.

(3) Едукацијата ја организира и спроведува Државниот инспекторат за животна средина, овластениот инспектор за животна средина, односно другиот орган на државната управа кој го извршил инспекцискиот надзор, во рок не подолг од осум дена од денот на спроведувањето на инспекцискиот надзор.

(4) Едукацијата може да се спроведе за повеќе утврдени исти или истородни неправилности за еден или повеќе субјекти.

(5) Доколку во закажаниот термин лицето или субјектот над кој се спроведува едукацијата не се јави на едукацијата ќе се смета дека едукацијата е спроведена.

(6) Доколку лицето или субјектот над кој се спроведува едукација се јави на закажаната едукација и истата ја заврши ќе се смета дека е едуциран по однос на утврдената неправилност.

(7) Доколку државниот инспектор, овластениот инспектор за животна средина, односно другиот орган на државната управа кој го извршил инспекцискиот надзор при спроведување на контролниот надзор утврди дека се отстранети утврдените неправилности од ставот (1) на овој член, донесува заклучок со кој ја запира постапката на инспекцискиот надзор.

(8) Доколку државниот инспектор, овластениот инспектор, односно другиот орган на државната управа кој го извршил инспекцискиот надзор при спроведување на контролниот надзор утврди дека не се отстранети утврдените неправилности од ставот (1) на овој член поднесува барање за поведување на прекршочна постапка пред Прекршочната комисија.

(9) Државниот инспекторат за животна средина, овластениот инспектор, односно другиот орган на државната управа кој извршил инспекциски надзор води единствена евиденција за спроведената едукација на начин пропишан од министерот кој раководи со органот на државната управа надлежен за вршење на работите од областа на животната средина.

Член 51 – б

Извештаи

Државниот инспектор за животна средина, односно овластениот инспектор за животна средина, односно другиот орган на државната управа кој го извршил инспекцискиот надзор е должен да води евиденција за надзорите и увидите извршени на правните и физичките лица за кои изготвува квартален извештај и истиот го објавува на веб страницата на органот на државната управа надлежен за вршење на работите од областа на животната средина, односно на веб страницата на општината, односно градот Скопје, односно на веб страницата на другиот орган на државната управа кој го извршил инспекцискиот надзор.

**Член 52-а**

**Постапување по пријава од физичко или правно лице**

(1) Државните инспектори за животна средина и овластените инспектори за животна средина се должни во рок од седум дена од поднесувањето да постапат по иницијативата или пријавата за поведување на инспекциска постапка.

(2) Во случаите од ставот (1) на овој член државните инспектори за животна средина и овластените инспектори за животна средина се должни да го известат подносителот на иницијативата или пријавата за поведување на инспекциска постапка во рок од седум дена од денот на спроведувањето на инспекцискиот надзор.

**Член 56**

(1) Глоба во износ од 500 евра во денарска противвредност ќе му се изрече за прекршок на правно лице односно трговец поединец, доколку:
1) нивото на бучава при вршење на угостителска и туристичка дејност ги надминува рамките на пропишаните гранични вредности;
2) употребува опрема, средства и апарати наменети за помош во домаќинството, кои создаваат бучава повисока од пропишаните гранични вредности за бучава (член 19 став (1) алинеја 2);
3) создава бучава повисока од пропишаните гранични вредности за бучава во рамките на заштитата определена во текот на деноноќието (член 20);
4) активностите на соседите, вклучувајќи ги и градежните активности во соседството, како и активностите, уредите,  средствата и апаратите кои  се  спроведуваат, односно употребуваат во соседството за професионални цели се изведуваат на начин спротивно на членот 41 од овој закон и ги надминуваат граничните вредности на бучава;
5) градежните активности во станбените згради ги врши спротивно на одредбите од членот 41 на овој закон и
6) создава бучава од самостојни звучни  извори  повисока од  граничните  вредности припишани согласно со овој закон (член 42).

(2) Глоба во износ од 30% од одмерената глоба за правното лице односно трговец поединец ќе се изрече на одговорното лице во правното лице односно трговец поединец за дејствијата од став (1) на овој член.

(3) Глоба во износ од 150 евра во денарска противвредност ќе му се изрече за прекршок на физичкото лице за дејствијата од ставот (1) на овој член.

(4)  Надлежен  орган  за  изрекување  на  прекршоците  од  овој  член  е  Прекршочната комисија формирана согласно со Законот за животната средина.

(5) За прекршоците од овој член надлежните инспектори прекршочната санкција можат да ја изречат на лице место со врачување мандатен платен налог кој сторителот е должен да го плати во рок од осум дена.

(6)  Доколку сторителот доброволно не ја плати глобата, мандатниот платен налог има сила на извршна исправа и државниот или овластениот инспектор за животна средина ќе го достави до органот надлежен за присилно извршување за негово извршување.

(7) Министерот кој раководи со органот на државната управа надлежен за работите од областа на животната средина ја пропишува формата и содржината на мандатниот платен налог.

**Член 57**

(1)  Глоба  во  износ  од  3.000  евра  во  денарска  противвредност  ќе  му  се  изрече  за прекршок на правно лице односно трговец поединец, доколку:
1) не ги преземаат мерките за заштита од бучава (член 19 став (1));
2) употребува опрема, инсталации, уреди и средства за работа и превозни средства кои создаваат ниво на бучава повисоко од пропишаното (член 19 став (1) алинеја 1);
3) бучавата и изворите на бучавата во градбите и/или соодветната звучна изолација на градбите во работните простории и просториите за престојување на луѓе не обезбедува бучавата да биде сведена во рамките на граничните вредности за бучава од соседството (член 19 став (1) алинеја 5);
4) не врши мониторинг на бучава согласно со интегрираните еколошки дозволи (член 19 став (1) алинеја 9);
5) пушта во промет, користи и/или произведува машини, превозни средства, уреди и опрема за работа и производство, како и уреди, средства и апарати за употребување во домаќинството на подрачје на Република Македонија кои немаат ознака за јачината на звукот која ја емитираат (член 21 став (2));
6) користи, увезува и произведува  средства  кои  не  ги  почитуваат  пропишаните технички нормативи и стандарди кои се однесуваат на граничните вредности на бучава што ја произведуваат под одредени услови на употреба (член 21 став (1));
7) не ги означи на производот податоците за јачината на звукот која ја емитираат машините, транспортните средства, уреди и опрема, под одредени услови на употреба, во согласност со македонските стандарди како и препораките и нормите на Европската унија (член 21 став (2));
8) информациите од мониторингот не ги доставуваат согласно со членот 32 од овој закон;
9) не доставуваат  податоци  за изработка на катастарот на создавачи на  бучава  во животната средина согласно со членот 35 од овој закон и
10) не ги исполнува условите за заштита од бучава утврдени со овој закон (членови 38, 39, 40 и 41).

(2) Глоба во износ од 30% од одмерената глоба за правното лице односно трговец поединец ќе се изрече на одговорното лице во правното лице односно трговец поединец за дејствијата од ставот (1) на овој член.

(3) Глоба од 300 до 450 евра во денарска противвредност ќе му се изрече за прекршок на физичкото лице за дејствијата од ставот (1) на овој член.

(4) Надлежен орган за изрекување на прекршоците од овој член е Прекршочната комисија формирана согласно со Законот за животната средина.

**Член 58**

(1) Глоба во износ од 20.000 евра во денарска противвредност ќе му се изрече за прекршок на правно лице односно трговец поединец доколку:
1) изведува градби кои не ги задоволуваат стандардите за заштита од бучава (член 19 став (1) алинеја 5);
2) пушта во промет, користи и/или произведува машини, превозни средства, уреди и опрема за работа и производство, како и уреди, средства и апарати за употребување во домаќинството на подрачје на Република Македонија кои не се прилагодени на пропишаните технички барања кои се однесуваат на пропишаното ниво на бучава  што ја произведуваат под одредени услови на употреба (член 21 став (1));
3) не се содржани заштитните мерки  за  бучава  во  просторните  и  урбанистичките планови и актите за нивно спроведување (член 22);
4) не ги исполнило посебните услови и мерки во врска со стандардите за заштита од бучава согласно со одредбите од членот 23 на овој закон и
5) при изградба на патишта, аеродроми и железници не се применуваат мерките за заштита од бучава.

(2) Глоба во износ од 30% од одмерената глоба за правното лице односно трговец поединец ќе се изрече на одговорното лице во правното лице односно трговец поединец за дејствијата од став (1) на овој член.

(3) Надлежен орган за изрекување на прекршочните санкции од овој член е надлежниот суд.

**Член 59**

**Постапка за порамнување и спогодување**

(1) За прекршоците утврдени во членот 57 од овој закон, државните и овластените инспектори се должни на сторителот на прекршокот најпрво да му предложат постапка за порамнување со врачување на прекршочен платен налог

(2) За прекршоците од член 58 на овој закон, државните и овластените инспектори можат на сторителот на прекршокот да му понудат спогодување и постигнување согласност со која сторителот на прекршокот треба да ја плати глобата, другите давачки или да ги острани последиците од прекршокот.

(3) Постапките за порамнување и посредување се водат согласно со одредбите од Законот за животната средина.

(5) Министерот кој раководи со органот на државната управа надлежен за работите од областа на животната средина ја пропишува формата и содржината на прекршочниот платен налог.

(6) Одмерувањето на висината на глобата за правното лице односно трговец поединец се врши согласно Законот за прекршоци.

**Член 60**

**Водење на прекршочната постапка**

Постапката пред прекршочниот орган се води согласно со одредбите на Законот за животната средина.